Niko Grafenauer



**PEKI**

V stari Ljubljani so živeli peki,  
ki so jih staroljubljanski meščani  
pogosto namakali v reki.  
Ker so bili to zmerom eni in isti,  
so bili med vsemi peki najbolj čisti.

V stari Ljubljani so morali peki  
peči tak kruh, ki hrusta  
in je po meri  
za vsaka usta.

V stari Ljubljani je vsak pošten pek  
prodajal kruh zastonj ali za dober tek.  
V stari Ljubljani so peki spekli,  
kar koli ste jim rekli.  
In včasih jim je to tako razvnelo domišljijo,  
da so zažgali kruh in še pekarijo.



Že v stari Ljubljani so včasih kruh mesili iz moke,  
ki iz nje ni kruha.  
Ta kruh se še danes preklada iz rok v roke  
in duha.

V stari Ljubljani so s testom  
vred vzhajali tudi peki.  
Tako se še zdaj ob polni luni nad mestom  
njihov obraz sveti v reki.



